Komisijos reglamentas (EB) Nr. 1655/2001
2001 m. rugpjūčio 14 d.
iš dalies keičiantis Reglamentą (EB) Nr. 1622/2000, nustatantį tam tikras išsamias Reglamento (EB) Nr. 1493/1999 dėl bendro vyno rinkos organizavimo įgyvendinimo taisykles ir Bendrijos vynininkystės metodų bei procesų kodeksą
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1493/1999 dėl bendro vyno rinkos organizavimo [1] su paskutiniais pakeitimais, padarytais Reglamentu (EB) Nr. 2826/2000 [2], ypač į jo 46 straipsnį,
kadangi:
(1) Reglamento (EB) Nr. 1493/1999 V priedo A skyriaus 3 punktas leidžia padidinti didžiausią leistiną bendrąjį sieros dioksido kiekį vyne, jei to reikia atsižvelgiant į klimato sąlygas.
(2) Komisijos reglamentas (EB) Nr.1622/2000 [3] su paskutiniais pakeitimais, padarytais Reglamentu (EB) Nr. 1609/2001 [4], nustato tam tikras išsamias Reglamento (EB) Nr. 1493/1999 įgyvendinimo taisykles, visų pirma susijusias su didžiausiu bendruoju sieros dioksido kiekiu.
(3) 2001 m. gegužės 21 d. raštu Vokietijos Vyriausybė prašo leisti padidinti vyne didžiausią leistiną bendrąjį sieros dioksido kiekį, kuris turi būti ne didesnis kaip 300 mg/l, daugiausia 40 mg/l vynui, kuris Vokietijoje buvo pagamintas iš 2000 metų vynuogių derliaus, esant ypač nepalankioms klimato sąlygoms. Šiam prašymui reikėtų pritarti.
(4) Ši laikina priemonė yra vienintelė galimybė užtikrinti, kad 2000 m. vynuogių derlius nesugestų ir vynuogės būtų sunaudotos vynams Vokietijoje gaminti.
(5) Dėl šios priežasties Reglamentas (EB) Nr. 1622/2000 turėtų būti iš dalies pakeistas, kad būtų galima padidinti didžiausią leistiną bendrąjį sieros dioksido kiekį vynuose, pagamintuose Vokietijoje iš 2000 m. vynuogių derliaus.
(6) Vyno vadybos komitetas nepareiškė nuomonės per laiką, kurį nustatė šio komiteto pirmininkas,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1622/2000 iš dalies keičiamas taip:
1. 19 straipsnis papildomas 4 dalimi:
"4. Atvejai, kai valstybės narės, atsižvelgdamos į klimato sąlygas, gali leisti bendrąjį sieros dioksido kiekį vyne, nustatytą Reglamento (EB) Nr. 1493/1999 V priedo A skyriuje ir sudarantį ne daugiau kaip 300 mg/l, padidinti daugiausia 40 mg/l tam tikriems vynams, pagamintiems iš tam tikrų jų teritorijos vynuogių auginimo zonų vynuogių, išvardijami XIIa priede."
2. Įterpiamas XIIa priedas, kurio tekstas pateikiamas šio reglamento priede.
2 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. rugpjūčio 14 d.